
NR. SC2017 - 4045 / 23.03.2017
REFERAT
Cu privire la atribuirea de denumiri la 7 străzi şi 2 intrări şi schimbarea de denumiri la 1 bulevard şi 1 stradă din Municipiul Timişoara

Se propune spre analiză Comisiilor din cadrul Consiliului Local al Municipiului Timişoara, materialul întocmit de Direcţia Clădiri, Terenuri şi Dotări Diverse, Serviciul Terenuri, Banca de Date Urbană şi Cadastru şi Comisia de Atribuire sau Schimbare de Denumiri la Strazi, Parcuri, Piete, etc., comisie a cărei componenţă a fost actualizată prin Dispoziţia Primarului nr.1340/09.11.2016.


Comisia municipală de denumiri propune atribuirea de denumiri la 7 străzi şi 2 intrări şi schimbarea de denumiri la 1 bulevard şi 1 stradă din Municipiul Timişoara, conform listei cu propunerile de denumiri aprobată prin Procesul Verbal de Şedinţă din data de 13.01.2017 semnat de membri comisiei, listă transmisă prin adresa nr. SC2017–1867/ 25.01.2017 către Comisia Judeţeană privind Atribuirea sau Schimbarea de Denumiri – Judeţul Timiş.

Propunerile de denumiri menţionate mai jos în prezentul referat au fost avizate favorabil de comisia judeţeană de denumiri.
În şedinţa din data de 13.01.2017, s-au propus, de către Comisia de Denumiri a Primăriei Municipiului Timişoara, următoarele:


- Tronsonul de stradă nouă din ZONA GRIGORE ALEXANDRESCU - ARADULUI, tronsonul 1, adiacent străzii Grigore Alexandrescu situat între străzile Vasile Loichiţă şi Pelbartus, conform planului de situaţie anexat, să poarte denumirea STRADA „ION FLUERAŞ”, Ion Flueraş (n. 2 noiembrie 1882, Chereluş, comitatul Arad – d. 7 iunie 1953, Gherla, regiunea Cluj), a fost un om politic social - democrat român din Arad, de meserie rotar, membru al Consiliului Dirigent al Transilvaniei (1918-1920), a candidat  la alegerile din 1928 pe listele P.N.Ţ, fiind ales deputat, a fost preşedinte al  Confederaţiei Generale a Muncii (1926-1938), când sindicatele au fost interzise în România, la scindarea P.S.D.R. (1946) s-a alăturat  grupării lui C. Titel – Petrescu, care a pus bazele Partidului Social – Democrat Independent, a fost arestat de autorităţile comunsite în iunie 1948, condamnat la 15 ani de temniţă grea şi a fost omorât în închisoarea Gherla în 1953, denumirea „ION FLUERAŞ” se atribuie la propunerea comisiei municipale de denumiri ca urmare a adreselor nr. UR2016-12229 respectiv nr. UR2016-12232 din 11.08.2016 ale S.C. SEDAKO GROUP S.R.L. cu sediul pe str. Paul Chinezu nr.2;

- Tronsonul de stradă nouă din ZONA MEHALA – STR. LT. OVIDIU BALEA, tronsonul 2, perpendicular pe str. Lt. Ovidiu Balea, situat la sud de aceasta, la baza viaductului de la intrarea în Timişoara dinspre Săcălaz, conform planului de situaţie anexat, să poarte denumirea STRADA „DAN MATEESCU”, Dan Mateescu (n. 15 noiembrie 1911, Călăraşi – d. 15 aprilie 2008), a fost un inginer român, membru titular al Academiei Române şi preşedinte al filialei Timişoara, a fost profesor universitar la Timişoara, a introdus noi metode de proiectare a structurilor pentru podurile metalice asimilate în Germania, studii teoretice şi experimentale în domeniul construcţiilor metalice (Cupola  Pavilionului expoziţional naţional, structura metalică a centralei hidroenergetice de la Porţile de Fier, săli de sport, poduri de cale ferată, hangare de avioane), denumirea „DAN MATEESCU” se atribuie la propunerea comisiei municipale de denumiri, tronsonul fiind propus de Serviciul Terenuri, Banca de Date Urbana si Cadastru;

- Tronsonul de stradă nouă din ZONA RONAŢ – STR. COMOAREI, tronsonul 3, perpendicular pe str. Comoarei, situat la vest de aceasta, constituit de De 889 - 4 m şi tronsonul parcelei nr. cad. 439786 cu lăţimea de 10 m situat in imediata vecinătate a De 889, conform planului de situaţie anexat, să poarte denumirea STRADA „VASILE DEHELEANU”, Vasile Deheleanu (n.12 august 1910, Timişoara – d. 30 aprilie 2003) a fost un fotbalist român, cel mai longeviv jucător din echipa Ripensiei, de profesie economist, a jucat cu echipa naţională de fotbal a României la Campionatul Mondial de Fotbal din 1934 (Italia), a antrenat echipa de juniori a Ripensiei obţinând un titlu cu acesta în 1948, a antrenat în trei mandate Politehnica Timişoara, denumirea „VASILE DEHELEANU”se atribuie la propunerea comisiei municipale de denumiri, tronsonul fiind propus de Serviciul Terenuri, Banca de Date Urbana si Cadastru;

- Tronsonul de stradă fără nume din ZONA CALEA ŞAGULUI– STR. GRĂDINII, tronsonul 4, situat între Calea Şagului şi Strada Grădinii, perpendicular pe Calea Şagului în vecinătatea imobilului de pe Calea Şagului cu nr.94, fost tronson al străzii Grădinii, care în prezent nu are denumire, conform planului de situaţie anexat, să poarte denumirea STRADA „TOMA DORDEA”, Toma Dordea (n.1 ianuarie 1921, Bungard, jud. Sibiu– d. 11 aprilie 2015, Timişoara) a fost un academician român, inginer, absolvent cu menţiunea Magna cum Laude al Facultăţii Electromecanice la Politehnica Timişoara, profesor universitar la Politehnica Timişoara, specialist în domeniul maşinilor electrice, preşedinte al filialei Timişoara al Academiei Române, membru titular al Academiei de Ştiinţe Tehnice din România, răsplătit cu titluri de Doctor Honoris Causa din partea Univ. Tehnice din Cluj – Napoca, a Univ. din Craiova, a Univ. “Politehnica” din Timişoara şi a Univ. de Nord din Baia Mare, Ordinul naţional “Pentru Merit” în grad de cavaler, acordat de Preşedintele României (2000), cinci medalii de aur şi argint obţinute la Saloanele Internaţionale de Invenţii de la Geneva, Bruxelles, Bucureşti şi Budapesta, denumirea „TOMA DORDEA” se atribuie la propunerea comisiei municipale de denumiri ca urmare a adresei nr.WW2015 – 002285 / 26.10.2015 a domnului ANTON RĂZVAN domiciliat pe str. Grădinii nr.35;

- Tronsonul de intrare din ZONA CALEA LUGOJULUI – STR. ŞTRANDULUI tronsonul 5, tronson de ramificaţie a străzii Turda situat între imobilele nr.21 şi 21A, să poarte denumirea INTRAREA „MIHAI ROŞU”, Mihai Roşu (alias Martinovici, n. 4 ianuarie 1750, Jadani, astăzi Corneşti, jud. Timiş – d. 18 septembrie 1822, Jadani) a fost un profesor, teolog şi scriitor bănăţean, care s-a dedicat emancipării românilor din Banat, a fost poliglot, cunoştea la perfecţie 5 limbi, a efectuat traduceri de lucrări teologice, cărţi bisericeşti, manual de şcoală, din limbile greacă, sârbă şi slavă, denumirea „MIHAI ROŞU” se atribuie la propunerea comisiei municipale de denumiri, tronsonul fiind propus de Serviciul Terenuri, Banca de Date Urbana si Cadastru ca urmare a adresei nr. CT2015 – 008032 / 10.12.2015 a domnului OSVATH IOSIF şi soţia OSVATH ELENA depusă prin avocat MITAR GHEORGHE;

- Tronsonul de intrare nouă din ZONA MEHALA tronsonul 6, perpendicular pe strada Ion Popovici Bănăţeanu, situat între imobilele cu numerele 18 şi 20, să poarte denumirea INTRAREA „CORIOLAN BALTĂ”, 
Coriolan Baltă (n. 11 august 1881, Beregsău Mare, jud. Timiş), a fost primar al Timişoarei din perioada 28 august 1930 – 17 august 1931, absolvent al Facultăţii de Drept din Cluj, după un an obţinând doctoratul, delegat prin Înalt Decret Regal pentru funcţia de prefect de Timiş – Torontal în perioada 31 dec.1921 – 4 feb.1922, denumirea „CORIOLAN BALTĂ” se atribuie la propunerea comisiei municipale de denumiri ca urmare a adresei nr. UR2016–000699/20.01.2016 a S.C. PRIME PROPRIETĂŢI S.R.L. cu sediul în Mun. Iaşi pe str. Sf. Lazăr nr.2, depusă prin S.C. PRO-ARH TCC S.R.L;


- Tronsonul de stradă nouă din ZONA FREIDORF– STR. ANTON BACALBAŞA, tronsonul 7, perpendicular pe str. Vasile Georgevici, situat la sud de strada Anton Bacalbaşa, conform planului de situaţie anexat, să poarte denumirea STRADA „CORIOLAN DRĂGULESCU”, Coriolan Drăgulescu (n. 4 aprilie 1907, Vărădia, jud. Caraş-Severin – d. 1 iunie 1977, Bucureşti), a fost un academician român, chimist, membru titular al Academiei Române, a înfiinţat Facultatea de Chimie Industrială în cadrul Institulului Politehnic din Timişoara al cărei decan a devenit, a înfiinţat Baza de Cercetări Ştiinţifice din Timişoara, a fost pentru scurt timp Rector al IPT şi apoi ministru adjunct în Ministerul Educaţiei şi Învăţământului, a făcut parte din Consiliul IUPAC (International Union of Pure and Applied Chemistry) şi a fost reprezentantul României la Conferinţele Pugwash cu privire la Ştiinţă şi Afaceri Mondiale, denumirea „CORIOLAN DRĂGULESCU” se atribuie la propunerea comisiei municipale de denumiri, tronsonul fiind propus de Serviciul Terenuri, Banca de Date Urbana si Cadastru;

- Bulevardul cu denumirea „CONSTRUCTORILOR”, din ZONA  CALEA BUZIAŞULUI - CALEA STAN VIDRIGHIN, tronsonul 8, perpendicular pe Calea Stan Vidrighin, conform planului de situaţie anexat, să îşi schimbe denumirea în BULEVRDUL „12 NOIEMBRIE 1884”, 12 Noiembrie 1884 – Ziua în care Timişoara devenea primul oraş iluminat electric din Europa, în 12 Noiembrie 1884, în Timişoara erau puse în funcţiune 731 lămpi de iluminat electrice, lămpi incandescente cu filament din cărbune care au iluminat un traseu stradal cu o lungime de 59 km, astfel Timişoara devenea primul oraş din Europa continentală cu străzi iluminate electric, plasându-se în vârful avântului tehnologic din secolul al XIX-lea, denumirea „12 NOIEMBRIE 1884” se atribuie la propunerea comisiei municipale de denumiri, tronsonul fiind propus de Serviciul Terenuri, Banca de Date Urbana si Cadastru;


- Tronsonul de stradă nouă din ZONA MEHALA – STAŢIA C.F.R. RONAŢ TRIAJ, tronsonul 9, perpendicular pe prelungirea străzii Graz, situat la sud de aceasta, conform planului de situaţie anexat, să poarte denumirea STRADA „LUBLIN”, Lublin – oraş din Polonia înfrăţit cu Timişoara, având faima de „Oxfordul Poloniei” datorită celor cinci universităţi publice şi câtorva institute particulare în care sunt instruiţi 100.000 de studenţi, în contextul desemnării Timişoarei Capitală Europeană a Culturii pentru anul 2021, apropierea de acest oraş polonez nu poate fi decât un semn bun, întrucât şi Lublinul are o foarte bogată şi prestigioasă agendă culturală, ca de altfel şi o experienţă considerabilă în pregătirea unei candidaturi similare, denumirea „LUBLIN” se atribuie la propunerea comisiei municipale de denumiri, ca urmare a adresei nr. UR2016 – 17358 / 18.11.2016 a doamnei Naghiu Alina domiciliată în Timişoara, str. Alexandru Odobescu nr.41;

- Tronsonul de stradă nouă din ZONA TORONTALULUI–AEROPORT UTILITAR, tronsonul 10, perpendicular pe str. Corneliu Ursu, parelel cu strada Slt. Ioan Grosaru, situat la nord-vest de aceasta, conform planului de situaţie anexat, să poarte denumirea STRADA „DIOGENE BIHOI”, Diogene V. Bihoi (sau Lelu, n.1946 - d.2002), a fost regizor al Teatrului German de Stat Timişoara (1989-1992), conducător al catedrei de teatru a Colegiului Naţional de Artă „Ion Vidu” din Timişoara (2000-2001), regizor la Casa de Cultură Studenţească din Timişoara, iniţiator şi mentor al trupei de teatru studenţesc „Thespis”. În 1994 a iniţiat prezentarea unei săptămâni de teatru care să reamintească de idealurile revoluţiei timişorene „Săptămâna teatrului politic 16-22 Decembrie”, festival care după dispariţia regizorului şi în memoria sa,  se numeşte „Săptămâna de teatru Diogene V. Bihoi” - 16-22 Decembrie, denumirea „DIOGENE BIHOI” se atribuie la propunerea comisiei municipale de denumiri, tronsonul fiind propus de Serviciul Terenuri, Banca de Date Urbana si Cadastru;

- Tronsonul de ramificaţie al aleii cu denumirea „CRISTALULUI”, din ZONA SOARELUI – SPITALUL JUDEŢEAN, tronsonul 11, situat între Strada Uranus şi Aleea Sănătăţii, conform planului de situaţie anexat, să îşi schimbe denumirea în „STRADA IOLANDA BALAŞ”, Iolanda Balaş Sőtér (în maghiară Balázs–Sőtér Jolán n. 12 decembrie 1936, Timişoara - d. 11 martie 2016), a fost campioană olimpică română de etnie maghiară, care a dominat proba de săritură în înălţime timp de un deceniu, a fost preşedinte al Federaţiei Române de Atletism din 1988 până în 2005, schimbarea de denumire se face la propunerea domnului Primar Nicolae Robu supusă dezbaterii comisiei de către domnul viceprimar Dan Diaconu.

Prin adresa nr. SC2017-004045/20.02.2017 Instituţia Prefectului ne-a transmis Avizul nr.2 din data 16.02.2017 cu Anexa 1, al Comisiei Judeţeană privind Atribuirea sau Schimbarea de Denumiri – Judeţul Timiş, prin care, conform art.1, a fost emis aviz favorabil pentru propunerile care sunt menţionate mai sus în prezentul referat şi se regăsesc în lista transmisă de noi prin adresa nr. SC2017–1867/ 25.01.2017.

Propunem atribuirea de denumiri la 7 străzi şi 2 intrări şi schimbarea de denumiri la un bulevard şi o stradă din Municipiul Timişoara, conform Anexei nr. 1 – „Tabel privind atribuirea şi schimbarea de denumiri” şi  Anexei nr.2 – „Planurile de situaţie”.

In Anexa nr.1 sunt prezentate Tabelul privind atribuirea şi schimbarea de denumiri, Procesul Verbal de Şedinţă al comisiei municipale de denumiri din data de 13.01.2017 şi Avizul Comisiei Judeţeană privind Atribuirea sau Schimbarea de Denumiri – Judeţul Timiş nr.2 din data 16.02.2017 cu anexa 1, iar în Anexa nr.2 sunt prezentate planurile de situaţie.

